Nicole Kidman

Nicole Kidman, teljes nevén Nicole Mary Kidman (Honolulu, Hawaii, USA, 1967. június 20. –) Oscar- és Golden Globe-díjas ausztrál-amerikai színésznő, modell, és énekesnő. 

Hazájában, Ausztráliában már ismert színésznő volt, mikor a világ megismerte a Halálos nyugalom című filmben. Ezt követően jelentősebb hollywoodi filmekben foglalkoztatták, egyre fontosabb szerepekben, mígnem mára a legkeresettebb sztárok között tartják számon.

1984-ben az Ausztrál expressz című sorozatban játszott mellékszerepet. 17 évesen vált ismertté Ausztráliában, az 1985-ös Vietnam című minisorozatban. Az 1989-es Halálos nyugalom című filmjével elnyerte az Ausztrál Filmintézet díját. Első jelentős szakmai elismerését már az Egyesült Államokban, a Majd megdöglik érte című film főszerepéért kapta. 1998-ban visszatért a színházhoz is, először a londoni West Enden, majd New Yorkban lépett fel nagy sikerrel David Hare The Blue Room című darabjában. Óriási sikert aratott továbbá a Moulin Rouge! főszerepében, melyért Golden Globe-díjat kapott, és jelölték az Oscarra is.

1990. december 24-én összeházasodott Tom Cruise színész és filmproducerrel, akivel a Mint a villám forgatásán találkozott. Cruise-zal két gyermeket fogadtak örökbe, majd tíz év házasság után, 2001-ben váltak el egymástól, majd nem sokkal később a várandós Nicole elvetélt. 2006 júniusában hozzáment Keith Urban country énekeshez, akitől 2008-ban kislányuk született, Sunday Rose.

Életrajz

A kezdetek 

A Hawaii-szigetek fővárosában, Honoluluban született, amerikai–ausztrál kettős állampolgár. Édesanyja Janelle Ann (szül. MacNeille). Édesapja Dr. Antony David Kidman, skót származású biokémikus volt ekkor, és egy kutatási projekt miatt tartózkodott a szigeten. Az apa mellrák-kutató tevékenysége miatt a család hamarosan Washingtonba költözött, ahol három évet töltöttek. Amikor Nicole  négyéves lett, a család visszatért Ausztráliába, Sydney Longueville kerületébe, mert apja a helyi Műszaki Egyetemen lett előadó.

Hároméves korától balettleckéket vett, majd dráma-tagozatos iskolák: a Melbourne-i St. Martin's Youth Theatre, később Sydney-ben az Australian Theatre for Young People és a Philip Street Theatre következtek, az utóbbin a főszakja hangképzés és színháztörténet volt. A North Sydney Girls High School főiskoláról kimaradt, mert az édesanyján diagnosztizált mellrák miatt felgyógyulásáig átvette annak feladatait.

Először 1983-ban, 15 évesen jelent meg filmen: Pat Wilson „Bop Girls” című dalra írt zenés videójában. Az év végéig a Disney cég Five Mile Creek (magyar címe: Ausztrál expressz) tv-sorozatában kapott mellékszerepet, és két mozifilmszerepet is eljátszott. (BMX banditák)

Az áttörést számára a Vietnam című minisorozat hozta meg, amelyben egy esetlen, 60-as évekbeli diáklányból a 70-es évek szabadgondolkodó aktivistájává lesz. Ez idő tájt költözik saját lakásba, és ekkoriban dönti el, hogy élethivatása lesz a színészet.

Az 1980-as években számos ausztrál filmben és tévésorozatban szerepelt; a „Bangkok Hilton” minisorozatot a magyar televízió is bemutatta. Az 1989-es Halálos nyugalom című filmjével elnyerte az Ausztrál Filmintézet díját, és az USA-ban is érdeklődést keltett iránta.

Tom Cruise 
A Mint a villám filmjével debütált az Egyesült Államokban. A filmbeli szerelmét játszó Tom Cruise elvált miatta feleségétől, Mimi Rogerstől, és 1990 szentestéjén összeházasodott Kidmannel a Colorado állambeli Telluride-ben. Két gyermeket – Isabella Jane, (1993) és Connor Anthony (1995) – fogadtak örökbe.
Tíz év házasság után, 2001-ben elváltak. Bár a média sokat spekulált a válás okán, mindketten gondosan óvták a magánéletüket. A legelterjedtebb pletyka szerint Kidman katolikusnak kívánta felnevelni gyermekeiket, míg Cruise a szcientológia eltökélt híve.
2006. június 25-én házasodott újra Keith Urban country énekessel. Közös kislányuk, Sunday Rose 2008. július 7-én született. Második kislányuk Faith Margaret pedig 2010-ben született meg béranya segítségével.

Karrier Hollywoodban 

A Mint a villám után 1992-ben a Ron Howard rendezte Túl az Óperencián filmben szerepelt Tom Cruise oldalán.

Az 1995-ös éve igazán sikeres volt. A csupa sztárt felvonultatót Mindörökké Batman-ben szerepelt, s az év végén mutatták be a Majd' megdöglik érte filmet, amely elismerő kritikát kapott, és elhozta számára a Golden Globe-díjat is.

Stanley Kubrick utolsó, 1999-es filmjében ismét a férjével játszotta a főszerepet.
Szakmai szempontból a legsikeresebb éve 2001 volt, amikor a Moulin Rouge-ban nyújtott alakításáért Oscar-díjra jelölték, és a Más világ-beli szerepléséért is remek kritikát kapott. A Moulin Rouge ausztráliai forgatásán a térde megsérült, így a Pánikszoba főszerepét Jodie Foster vette át, Kidman csak a hangját adta a film egy kis részletéhez. A következő évben az Órák-ban Virginia Woolf megformálása meghozta számára az Oscar-díjat is a legjobb női főszereplő kategóriában.

2004-ben Glenn Close, Bette Midler és Faith Hill társaságában szerepelt A stepfordi feleségek remake-ben. Ugyanezen év szeptemberében bemutatott filmje, a Születés vegyes fogadtatásra talált. Ennek dacára, jelölték a Velencei Nemzetközi Filmfesztivál presztízs értékű Arany Oroszlán díjára. 2005 tavaszán került a mozikba A tolmács, amiben Kidman az Oscar-díjas Sean Pennel játszott együtt. A produkció sikernek örvendett, a néhány hónap elteltével bemutatott Földre szállt boszorkány sem tudta felülmúlni. A következő évben a színésznő Diane Arbus fotóművészt formálta meg a kis publicitást kapott A szépség és a szőr: Diane Arbus képzeletbeli portréja című filmben. Még ugyanebben az évben Kidman a hangját kölcsönözte a Táncoló talpak című számítógépanimációs film egyik pingvin-szereplőjének.

2007 nyarának végén, hosszas huzavona után mutatták be az Invázió című sci-fit. A Testrablók támadása-történet legfrissebb feldolgozása azonban súlyos bukásnak számít a mozipénztáraknál. A filmben Kidman partnere Daniel Craig, akivel még ez év decemberében újfent együtt lett látható Az arany iránytű című fantasyregény-adaptációban.

Filmográfia

Film

Televízió

Színdarabok 
 1998 – David Hare: A kék szoba (London és New York)

Zene 
 Moulin Rouge Soundtrack
 Nicole Kidman – One day I'll fly away
 Somethin' Stupid – duett Robbie Williams-szel

Fontosabb díjak és elismerések 

 Oscar-díj
 2003 – a legjobb női főszereplő (Az órák)
 BAFTA-díj
 2003 – a legjobb női főszereplő (Az órák)
 Golden Globe-díj
 2022 - a legjobb női főszereplő (filmdráma) (Az élet Ricardóéknál)
 2018 - a legjobb női főszereplő (televíziós minisorozat vagy tévéfilm) (Hatalmas kis hazugságok)
 2003 – a legjobb női főszereplőnek (filmdráma) (Az órák)
 2002 – a legjobb női főszereplő (filmmusical vagy vígjáték) (Moulin Rouge!)
 1996 – a legjobb női főszereplő (filmmusical vagy vígjáték) (Majd' megdöglik érte)
 Berlini Nemzetközi Filmfesztivál
 2003 Ezüst Medve (Az órák)
 Emmy-díj
 2017 – a legjobb női főszereplő (televíziós minisorozat vagy tévéfilm) (Hatalmas kis hazugságok)

Jegyzetek

További információk

 
 
 Nicole Kidman.lap.hu
 A Kritikus Tömeg portréja
 Kikötő Online

Ausztrál színészek
Ausztrál nők
Golden Globe-díjasok
1967-ben született személyek
Élő személyek
Honoluluiak
Ausztrál modellek
Ausztrál énekesek
BAFTA-díjasok
Oscar-díjasok
Screen Actors Guild-díjasok
Emmy-díjasok